L'Eliana estrena una renovada pista d'atletisme
04 de febrer de 2025

• Un espai modernitzat per a continuar impulsant l'esport local, que s'inaugurarà oficialment aquest diumenge 9.

L'Ajuntament inaugurarà aquest diumenge, 9 de febrer, la renovada pista d'atletisme Concha Montaner del Poliesportiu Municipal. La cita arrancarà a les 11 del matí amb unes miniolimpíades organitzades pel Club d'Atletisme de l'Eliana i en el qual participaran clubs convidats de la comarca com Llíria, Riba-roja o la Pobla de Vallbona, a més dels alumnes, d'entre 7 i 12 anys i de totes les categories, de l'Escola Municipal d'Atletisme.

L'acte oficial iniciarà a partir de les 12.30 hores i comptarà amb la participació de l'aleta local Concha Montaner i del director general d'Esports, Luis Cervera, que seran els encarregats d'entregar les medalles als participants.

Les obres de rehabilitació d'aquestes instal·lacions esportives, que van finalitzar el passat mes de novembre, han disposat d'una inversió de 250.000 euros, dels quals el 80% ha estat subvencionat per la Conselleria d'Esports i la resta procedeix de fons municipals.

Aquesta infraestructura esportiva va ser creada l'any 2008, des d'on s'han format grans atletes. En 2018 van prendre el nom de la quatre vegades olímpica en salt de longitud i campiona d'Espanya, Concha Montaner, amb la finalitat de constituir un referent pròxim per a les i els joves esportistes que practiquen l'atletisme en la localitat.

El regidor d'Esports, Vicente Zamora, ha convidat la ciutadania a participar d'aquest esdeveniment en el qual es farà valdre la importància de l'esport base en el municipi. “És un orgull comptar amb unes instal·lacions de primer nivell per als nostres joves atletes. La renovació d'aquesta pista reforça el nostre compromís amb el foment de l'esport i la promoció d'hàbits de vida saludables”, ha assenyalat.